РЕШЕНИЕ НА КОМИСИЯТА
от 29 юли 2009 година
относно финансовото участие на Общността в спешните мерки за борба с инфлуенцата по птиците в Cloppenburg, Германия през декември 2008 г. и януари 2009 година
(нотифицирано под номер C(2009) 5869)
(само текстът на немски език е автентичен)
(2009/581/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 3, параграф 3 и член 3а, параграф 1 от него,
като има предвид, че:
(1)
Инфлуенцата по птиците е инфекциозно вирусно заболяване по домашните птици и другите птици, отглеждани на закрито, което има голямо отражение върху доходността на отглеждането на домашни птици и което причинява сътресения в търговията в Общността и в износа към трети страни.
(2)
При появата на огнище на инфлуенца по птиците съществува опасност причинителят на болестта да се разпространи в други стопанства за домашни птици в същата държава-членка, а също и в други държави-членки и в трети страни посредством търговията с живи птици или с продукти от птици.
(3)
В Директива 2005/94/ЕО на Съвета от 20 декември 2005 г. относно мерки на Общността за борба с инфлуенцата по птиците (2) се определят мерки, които в случай на поява на огнище следва да бъдат незабавно и спешно приложени от държавите-членки, за да се предотврати по-нататъшното разпространение на вируса.
(4)
С Решение 90/424/ЕИО се определят процедурите за финансовото участие на Общността при изпълнението на конкретни ветеринарни мерки, включително спешни мерки. Съгласно член 3а от посоченото решение държавите-членки получават финансово участие за финансирането на разходите за определени мерки за ликвидиране на инфлуенцата по птиците.
(5)
В член 3а, параграф 3, първо и второ тире от Решение 90/424/ЕИО се установяват правила за процента от направените от държавите-членки разходи, който може да бъде покриван от финансовото участие на Общността.
(6)
Изплащането на финансовото участие на Общността за спешни мерки за ликвидиране на инфлуенцата по птиците се подчинява на условията, определени в Регламент (ЕО) № 349/2005 на Комисията от 28 февруари 2005 г. за определяне на правила относно финансирането от Общността на спешни мерки и на кампанията за борба с някои болести по животните съгласно Решение 90/424/ЕИО на Съвета (3).
(7)
През декември 2008 г. и януари 2009 г. в Cloppenburg, Германия се появиха огнища на болестта инфлуенца по птиците. В съответствие с Директива 2005/94/ЕО Германия предприе мерки за борба с огнищата на болестта.
(8)
Германия е изпълнила всички свои технически и административни задължения, определени в член 3, параграф 3 от Решение 90/424/ЕИО и в член 6 от Регламент (ЕО) № 349/2005.
(9)
На 5 февруари 2009 г. и на 6 март 2009 г. Германия представи приблизителен разчет на разходите, направени във връзка с предприемането на мерки за ликвидиране на инфлуенцата по птиците.
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Подпомагане на Германия чрез финансово участие на Общността
На Германия може да се предостави финансово участие от Общността за покриване на направените от тази държава-членка разходи при предприемане на мерки съгласно член 3а, параграфи 2 и 3 от Решение 90/424/ЕИО за борба с инфлуенцата по птиците в Cloppenburg през декември 2008 г. и януари 2009 г.
Член 2
Режими за плащане
Първият транш от 2 000 000 EUR се изплаща като част от финансовото участие на Общността, предвидено в член 1.
Член 3
Адресат
Адресат на настоящото решение е Федерална република Германия.
Съставено в Брюксел на 29 юли 2009 година.